ຝຣັ່ງ ສົ່ງ​ລົດຖັງ ເຂົ້າປະຈຳການ ຢູ່ນະຄອນຫຼວງ Bangui​ (ວີ​ດີ​ໂອ/ສະ​ໄລ​ດ໌)
ອາດມີຜູ້ເສຍຊີວິດ ຫຼາຍເຖິງ 9 ຄົນ ໃນການ​ຍິງຕໍ່ສູ້​ກັນຢ່າງໜັກໜ່ວງ ​​ຢູ່ນະຄອນຫລວງ Bangui ​ຂອງສາທາລະນະລັດ ອາຟຣິກາກາງ.
ການຍິງຕໍ່ສູ້ກັນຢ່າງດຸເດືອດ ໄດ້ສັ່ນສະເທືອນເມືອງຫຼວງຂອງ ສາທາລະນະລັດອາຟຣິກາກາງໃນວັນພຸດວານນີ້ ແລະໄດ້ ສັງຫານຜູ້ຄົນ ຫຼາຍເຖິງ 9 ຄົນ ດ້ວຍກັນ ການຍິງຕໍ່ສູ້ກັນດັ່ງກ່າວ ໄດ້ເຮັດໃຫ້ກອງທະຫານຝຣັ່ງ ຕ້ອງ ເຄື່ອນລົດຖັງໄປຍັງສະໜາມບິນເມືອງຫລວງ Bangui ເພື່ອ ຮັກສາທີ່ໝັ້ນຂອງຂອງຕົນ ຢູ່ທີ່ນັ້ນ VOA ພາກພາສາຝຣັ່ງໄປຍັງອາຟຣິກາ ລາຍງານວ່າ ການຍິງກັນ ດັ່ງກ່າວນີ້ແມ່ນສຸມໃສ່ເຂດພາກເໜືອຂອງເມືອງ Bangui ແລະສຽງດັງທີ່ມາຈາກອາວຸດໜັກ ກໍສາມາດໄດ້ຍິນ ຢູ່ໃນຫຼາຍໆ ໝູ່ບ້ານໃນເຂດນັ້ນ ພວກເຈົ້າໜ້າທີ່ກຸ່ມຮັກສາສັນຕິພາບ ທີ່ນໍາພາໂດຍຊາວອາຟຣິກາ ໃນສາທາລະນະລັດ ອາຟຣິກາກາງ ໄດ້ບອກກັບ VOA ວ່າ ມີທະຫານ 5 ຄົນໄດ້ຖືກສັງຫານ ໃນເມືອງຫລວງ Bangui ໃນການປະທະກັນກັບກອງກໍາລັງຕໍ່ຕ້ານ ກຸ່ມbalaka ຊຶ່ງສ່ວນໃຫຍ່ແມ່ນ ຊາວຄຣິສຕຽນ ພ້ອມກຽວກັນນີ້ ພວກມືປືນທີ່ບໍ່ຊາບວ່າແມ່ນກຸ່ມໃດນັ້ນ ກໍໄດ້ສັງຫານ 4 ຄົນ ບໍ່ເທົ່າຊົ່ວໂມງ ກ່ອນພິທີທາງສາສະໜາສະເຫຼີມສະຫຼອງບຸນຄຣີສມັສ ຈະເລີ່ມຂຶ້ນ ໃນການໃຫ້ສໍາພາດກັບ VOA ພາກພາສາຝຣັ່ງໄປຍັງອາຟຣິກາ ນັກບວດໃນໂບດທ່ານນຶ່ງກ່າວວ່າ ຜູ້ຊາຍກຸ່ມນຶ່ງ ທີ່ເຊື່ອກັນວ່າ ມີສ່ວນພົວພັນກັບພວກກະບົດມຸສລິມ ຂອງອະດີດກຸ່ມກະບົດ Seleka ນັ້ນ ໄດ້ໂຈມຕີໂບດຂອງທ່ານ ທ່ານກ່າວອີກວ່າ ໂບດຂອງທ່ານໄດ້ກາຍມາເປັນສູນກາງຫລົບຫລີ້ໄພ ສໍາຫຼັບພົນລະເຮືອນ ຫຼາຍພັນຄົນ ທີ່ສະແຫວງຫາການ ປົກປ້ອງຄຸ້ມຄອງຈາກຄວາມຮຸນແຮງດັ່ງກ່າວນີ້ ກອງກໍາລັງຝຣັ່ງແລະອາຟຣິກາ ໄດ້ພະຍາຍາມຈະປົດອາວຸດກຸ່ມທະຫານບ້ານ ແລະລະງົບ ຄວາມບໍ່ສະງົບ ຢູ່ໃນສາທາລະນະລັດອາຟຣິກາກາງ ມາໄດ້ໄລຍະນຶ່ງແລ້ວ